Soveel meer as 'n kunstefees
Die Woordfees het in 2000 as 'n deurnagviering van Afrikaanse woordkuns begin, maar het in die afgelope twee dekades gegroei tot een van Suid-Afrika se grootste meertalige kunstefeeste. Meer as 500 uitvoerings en geleenthede in meer as 70 venues word in en om Stellenbosch word aangebied met een sentrale doelwit voor oë: om ons te herinner aan die ongelooflike vindingrykheid en veerkrag van die menslike gees.
Die US Woordfees bestuur en koördineer daarbenewens die gevierde Stellenbosch Universiteitskoor wat in 2018 skoonskip by die prestige-ryke Llangollen Internasionale Musiek-eisteddfod in Wallis gemaak het deur al drie kategorieë waaraan hulle deelgeneem het (Jeugkore, Gemengde kore en Oop kore) te wen. Die koorleier, André van der Merwe, het die Jayne Davies-prys vir beste dirigent by die Llangollen-eisteddfod ontvang. Die US Koor was die afgelope ses jaar nommer een op die Interkultur-wêreldranglys van 'n 1 000 internasionale kore.
Die US Woordfees ondersteun ook die Amazink-teatergroep in Kayamandi – sowel finansieel as deur die voorsiening van kreatiewe mentorskap. Amazink Live is in 2020 vir die agtste agtereenvolgende jaar aangebied. Hierdie township-restaurantteater-ervaring kombineer die ontwikkeling van plaaslike talent met ekonomiese bemagtiging en die bevordering van toerisme.
Die US Woordfees beliggaam in samewerking met WOW, die US Koor en Amazink Live die idee dat die kunste 'n "omtoorvuur" is, soos Sheila Cussons van die poësie gesê het. Saam wys hierdie projekte watter sosiale impak die kunste en lettere in gemeenskappe maak deur eietrots en werk te skep, intellektueel te bemagtig en mense oor historiese en ekonomiese grense heen bymekaar te bring.